MEDDELELSE TIL IMPORTØRER

Import til Unionen af varer fra Donetsk oblast, Kherson oblast, Luhansk oblast og Zaporizjzja oblast i Ukraine.

(2022/C 458/02)

Ved meddelelse til importørerne af 23. februar 2022 om import af varer til Unionen i henhold til associeringsaftalen mellem EU og Ukraine fra de ikkeregeringskontrollerede områder i Donetsk oblast og Luhansk oblast i Ukraine (2022/C 87 I/01) meddelte Europa-Kommissionen importørerne, at de nødvendige betingelser for, at Ukraines toldmyndigheder effektivt kan forvalte og kontrollere den præferencetoldbehandling, der er fastsat i associeringsaftalen mellem Den Europæiske Union og dens medlemsstater på den ene side og Ukraine på den anden side, ikke var opfyldt for varer, der er produceret i eller eksporteret fra de ikkeregeringskontrollerede områder i Donetsk oblast og Luhansk oblast i Ukraine.

I betragtning af at Rådets forordning (EU) 2022/1903 (1) af 6. oktober ændrede titlen på forordning (EU) 2022/263 (2) af 23. februar 2022 og udvidede det geografiske anvendelsesområde for restriktionerne deri til at omfatte alle de ikkeregeringskontrollerede områder i Ukraine i Donetsk oblast, Kherson oblast, Luhansk oblast og Zaporizjzja oblast, bør ovennævnte meddelelse til importørerne ajourføres i overensstemmelse hermed.

Det er forbudt at importere varer med oprindelse i de angivne områder til Den Europæiske Union. I henhold til artikel 2, stk. 2, litra b, i forordning (EU) 2022/263 vil dette forbud ikke finde anvendelse på varer med oprindelse i de angivne områder, som er stillet til rådighed for de ukrainske myndigheder til undersøgelse, for hvilke overholdelse af betingelserne for tildeling af præferenceoprindelse er blevet bekræftet og for hvilke et oprindelsescertifikat er udstedt i overensstemmelse med associeringsaftalen mellem EU og Ukraine. Da Ukraines toldmyndigheder ikke kan anvende de relevante bestemmelser i aftalen, hvormed det garanteres, at varer fra disse områder er berettiget til præferencetoldbehandling, og kontrolleres, at de opfylder alle de nødvendige krav, jf. navnlig artikel 33 i protokol I til associeringsaftalen, opfyldes de fornødne betingelser ikke for, at sådanne varer kan indrømmes præferencetoldbehandling. Erhvervsdrivende i Den Europæiske Union rådes derfor til ikke at anmode om præferencebehandling ved import til Unionen af alle varer, der er produceret i eller eksporteret fra de ikkeregeringskontrollerede områder i Ukraine i Donetsk oblast, Kherson oblast, Luhansk oblast og Zaporizjzja oblast.

Varer, for hvilke der ikke gælder importrestriktioner i henhold til forordning (EU) 2022/263, er berettiget til præferencetoldbehandling, hvis de har oprindelse i Ukraine og er ledsaget af de nødvendige beviser for oprindelse, enten i form af et varecertifikat EUR1 udstedt af de ukrainske myndigheder eller i form af en fakturaerklæring udstedt af en godkendt eksportør i Ukraine. Den ajourførte liste over de ukrainske toldsteder og godkendte eksportører, som har ret til at udstede eller udfærdige oprindelsesbeviser, er tilgængelig for medlemsstaternes toldmyndigheder. Sådanne varer kan derfor importeres og bør være omfattet af præferencetoldbehandling på samme betingelser som import fra alle andre regeringskontrollerede dele af Ukraine.

(1) EUT L 259 I af 6.10.2022, s. 1.

(2) EUT L 42 I af 23.2.2022, s. 77.